Covid-19-statistieke: Amper 60 000 aktiewe gevalle(Argieffoto: Unsplash) Suid-Afrika het in hierdie stadium net minder as 60 000 aktiewe gevalle van Covid-19 nadat nog 4 209 mense positief vir die virus getoets is. Volgens die departement van gesondheid is daar tans 59 860 aktiewe Covid-19-gevalle landwyd. Altesame 1 704 058 positiewe gevalle is tot dusver aangemeld en 1 587 015 mense het reeds van die virus herstel. Die herstelkoers staan tans op 93%. Nog 120 sterftes is ook bevestig. Die algehele sterftesyfer weens Covid-19 staan tans op 57 183. Volgens die departement is 1 433 730 inentings tot dusver ingevolge die regering se massa‑inentingsprogram gedoen. Die departement sê hy het ook die mylpaal bereik van meer as ŉ miljoen inentings van diegene ouer as 60. Dr. Sandile Buthelezi, direkteur-generaal van die departement van gesondheid, het intussen gesê hulle neem kennis van pres. Cyril Ramaphosa se besluit om die minister van gesondheid, dr. Zweli Mkhize, op spesiale verlof te plaas hangende die uitslag van die spesiale ondersoekeenheid (SOE) se ondersoek na die omstrede Digital Vibes-kontrak. “Nodeloos om te sê, hierdie is moeilike omstandighede waarin ons ons bevind.” Buthelezi het Suid-Afrikaners die versekering gegee dat die departement verbind bly tot en die vaardigheid het om die Covid-19-pandemie te bestuur en ŉ versnelde inentingprogram onder die leiding van die waarnemende minister van gesondheid, Mmamoloko Kubayi-Ngubane, te bedryf. Ramaphosa het Kubayi-Ngubane, ook die minister van toerisme, Dinsdag tydelik in dié pos aangestel. Mkhize het Dinsdag, tydens ŉ besoek aan inentingsentrums in die Noord-Kaap en kort voor die aankondiging oor sy verlof gedoen is, gesê hoewel die hele land nog nie in die greep van ŉ derde vlaag van die koronavirus is nie, bevind die Noord-Kaap, Vrystaat, Noordwes en Gauteng hulle reeds in die derde vlaag.